Man nog in aanhouding oor kokaïen in skiboot | Netwerk24
Man nog in aanhouding oor kokaïen in skiboot
Deur Brümilda Swartbooi 04 Junie 2021 19:53
Die man wat na bewering meer as 'n halwe ton kokaïen in 'n skiboot versteek en vervoer het, bly in aanhouding totdat sy borgtogaansoek volgende week aangehoor word.
Neil Pieter van Zyl (39) het Vrydag in die landdroshof in Pretoria verskyn op aanklagte van die besit van en handel in dwelms nadat hy vroeër die week deur die Valke vasgetrek is.
Van Zyl, 'n lang skraal man met kort hare, het met 'n swart jas in die hof verskyn en voor hom uitgestaar.
Hy is na bewering met kokaïen ter waarde van R400 miljoen betrap toe die Valke hom Dinsdag op die N1-hoofweg in Pretoria voorgekeer het. Die kokaïen was in 'n skiboot versteek wat die man met sy bakkie gesleep het.
Kol. Katlego Mogale, Valke-woordvoerder, sê Van Zyl het van Kaapstad gekom, maar dit is onduidelik wat sy bestemming sou wees.
Luidens die klagstaat is sy adres in Kaapstad.
Sy regsverteenwoordiger het Vrydag in die hof gesê sy kliënt ly aan tipe 1-diabetes en moet vyf keer per dag insulien kry.
Die saak is egter tot Vrydag 11 Junie uitgestel vir verdere ondersoek voordat 'n borgtogaansoek aangehoor kan word.
"Die span probeer nog vasstel of hy vorige veroordelings of sake teen hom het," het Mogale by navraag gesê.
Netwerk24 het voorheen berig die owerhede het inligting oor die beweerde onwettige vrag ontvang en dit opgevolg.
Lede van die Valke en die polisie het Van Zyl by die R21/N1-wisselaar, waar hy in 'n noordelike rigting gery het, voorgekeer.
Mogale het toe in 'n verklaring gesê die boot is deursoek en die polisie het op meer as 800 kg se saamgeperste suiwer kokaïen met 'n geraamde straatwaarde van R400 miljoen afgekom.